**Informatīvais ziņojums**

**Par Korupcijas novēršanas un apkarošanas biroja kompetenci attiecībā uz tiesībām izmeklēt koruptīvos noziedzīgos nodarījumus privātajā sektorā**

1. **Ievads**

Korupcijas novēršanas un apkarošanas pamatnostādnes 2015. – 2020. gadam[[1]](#footnote-1) (turpmāk – Pamatnostādnes) stājās spēkā ar Ministru kabineta 2015. gada 16. jūlija rīkojumu Nr. 393 “Par Korupcijas novēršanas un apkarošanas pamatnostādnēm 2015. - 2020. gadam”. Pamatnostādņu 6. nodaļā “Uzdevumu un pasākumu plāns” noteikts šāds rīcības virziens: efektīvu, proporcionālu un atturošu administratīvo vai kriminālo sodu par izdarītajiem pārkāpumiem noteikšana. Pamatojoties uz Pamatnostādņu 6. nodaļas 9.1. uzdevumu Korupcijas novēršanas un apkarošanas birojs (turpmāk – Birojs) ir izstrādājis informatīvo ziņojumu un izvērtējis iespēju paplašināt Biroja kompetenci attiecībā uz tiesībām izmeklēt koruptīvos noziedzīgos nodarījumus privātajā sektorā.

Nolūkā izvērtēt jautājumu par kompetences paplašināšanas iespējām Birojs rīkoja sanāksmi, uzaicinot Tieslietu ministrijas, Ģenerālprokuratūras, Iekšlietu ministrijas un Valsts policijas pārstāvjus, lai konceptuāli vienotos par iespējamiem risinājumiem jautājumā par korupcijas apkarošanu privātajā sektorā, t.sk. par korupcijas definīcijas izvērtēšanu un subjektu loku, kuru darbībās varētu konstatēt koruptīvas darbības pazīmes, par atbildīgo institūciju kompetences izvērtēšanu, par Krimināllikuma normu, kas šobrīd definē koruptīvos noziedzīgos nodarījumus valsts institūciju dienestā, analīzi, paplašinot to tvērumu arī uz privāto sektoru, piemērojamo sankciju jautājumu izvērtēšanu, kā arī par šādu noziedzīgu nodarījumu izmeklēšanas piekritības pārskatīšanu, plānojot attiecīgu grozījumu izstrādāšanu Kriminālprocesa likumā.

1. **Privātā sektora identificēšana**

Lai paplašinātu Biroja kompetenci attiecībā uz koruptīvo noziedzīgo nodarījumu privātajā sektorā izmeklēšanu, nepieciešama vienota izpratne par to, kas ir privātais sektors. Iecerētās izmaiņas, kas saistītas ar korupcijas apkarošanu privātajā sektorā ieviešanu, ir konceptuāli jauna pieeja korupcijas apkarošanai, kas šobrīd Latvijas tiesību sistēmai nav raksturīga.

Korupcijas novēršanas un apkarošanas biroja likuma izpratnē ar korupciju saprot kukuļošanu vai jebkuru citu rīcību, ko veikusi valsts amatpersona un kas vērsta uz to, lai, izmantojot dienesta stāvokli, savas pilnvaras vai pārsniedzot tās, valsts amatpersona iegūtu nepelnītu labumu sev vai citām personām.

Latvijā par koruptīviem noziedzīgiem nodarījumiem tiek uzskatīti ne tikai Krimināllikuma (turpmāk – KL) XXIV nodaļā *Noziedzīgi nodarījumi valsts institūciju dienestā* minētie nodarījumi, bet arī KL XIX nodaļā *Noziedzīgi nodarījumi tautsaimniecībā* norādītie nodarījumi, kas saistīti ar neatļautu labuma pieņemšanu (KL 198.pants), komerciālo uzpirkšanu (KL 199. pants) un pilnvaru ļaunprātīgu izmantošanu un pārsniegšanu (KL 196. pants). Tātad koruptīvie noziedzīgie nodarījumi, kas iekļauti KL XXIV nodaļā, atzīstami par korupciju publiskajā sektorā, savukārt, pārējie koruptīvie noziedzīgie nodarījumi, kas nav iekļauti minētajā nodaļā, uzskatāmi par izdarītiem privātajā sektorā.

Lietu skaits, kurās pieņemts notiesājošs spriedums attiecībā uz koruptīviem noziedzīgiem nodarījumiem:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Krimināllikuma pants | **2013.gads** | | **2014.gads** | | **2015.gads** | | **2016.gads** | |
| Notiesāto personu skaits | **Lietu skaits, kurās stājušies spēkā notiesājoši spriedumi** | Notiesāto personu skaits | Lietu skaits, kurās stājušies spēkā notiesājoši spriedumi | Notiesāto personu skaits | **Lietu skaits, kurās stājušies spēkā notiesājoši spriedumi** | Notiesāto personu skaits | **Lietu skaits, kurās stājušies spēkā notiesājoši spriedumi** |
| *A* | *1* | *2* | *4* | *5* | *7* | *8* | *10* | *11* |
| KL 196.p. | 1 | **1** | 2 | **2** | 3 | **3** | 1 | **1** |
| KL 198.p. | 0 | **0** | 1 | **1** | 0 | **0** | 0 | **0** |
| KL 199.p. | 0 | **0** | 1 | **1** | 0 | **0** | 0 | **0** |
| KL 317.p. | 4 | **2** | 0 | **0** | 5 | **3** | 1 | **1** |
| KL 318.p. | 8 | **5** | 2 | **2** | 6 | **5** | 3 | **3** |
| KL 319.p. | 1 | **1** | 2 | **1** | 3 | **2** | 0 | **0** |
| KL 320.p. | 22 | **17** | 14 | **11** | 19 | **13** | 13 | **10** |
| KL 321.p. | 5 | **4** | 1 | **1** | 1 | **1** | 1 | **1** |
| KL 322.p. | 3 | **2** | 3 | **2** | 2 | **2** | 1 | **1** |
| KL 323.p. | 60 | **58** | 104 | **101** | 150 | **143** | 124 | **121** |
| KL 325.p. | 0 | **0** | 0 | **0** | 0 | **0** | 0 | **0** |
| KL 326.p. | 0 | **0** | 0 | **0** | 0 | **0** | 0 | **0** |
| KL 326.1p. | 0 | **0** | 0 | **0** | 0 | **0** | 0 | **0** |
| KL 326.2p. | 0 | **0** | 0 | **0** | 1 | **1** | 2 | **1** |
| KL 326.3p. | 0 | **0** | 0 | **0** | 0 | **0** | 0 | **0** |
| KL 327.p. | 1 | **1** | 3 | **3** | 0 | **0** | 1 | **1** |
| ***Kopā*** | 105 | 91 | 133 | 125 | 190 | 173 | 147 | 140 |
| Datu avots: Tiesu informatīvā sistēma. (78.statistikas pārskata un tam pievienotā lietu saraksta dati). | | | | | |  |  |  |

1. **Kompetences dalījums**

Apvienoto nāciju organizācijas (turpmāk – ANO) Pretkorupcijas konvencijas 21. pants “Kukuļošanu privātajā sektorā” katrai Dalībvalstij nosaka pienākumu izvērtēt tādu likumdošanas normu un cita veida līdzekļu pieņemšanu, kādi var būt nepieciešami, lai par noziedzīgiem nodarījumiem atzītu tīši veiktas ekonomiska, finansiāla vai komerciāla rakstura darbības, proti: (a) nepienācīgas priekšrocības tieša vai netieša apsolīšana, piedāvāšana vai došana jebkurai personai, kura vada jebkuru privātā sektora uzņēmumu vai strādā tajā jebkurā amatā, pašai vai citai personai, lai šī persona, pārkāpjot savus amata pienākumus, rīkotos vai atturētos no noteiktas rīcības; (b) jebkuras personas, kura vada privātā sektora uzņēmumu vai strādā tajā jebkurā amatā, darbība, ar kuru šī persona, tieši vai netieši pieprasa vai saņem jebkuru tai nepienākošos priekšrocību, kas domāta šai vai jebkurai citai personai, lai šī persona rīkotos vai atturētos no rīcības, pārkāpjot savus amata pienākumus.

Arī Eiropas Padomes Krimināltiesību pretkorupcijas konvencijas 7. pantā “Kukuļdošana privātajā sektorā” un 8.pantā “Kukuļņemšana privātajā sektorā” noteikts, ka ikvienai Pusei jāveic likumdošanas un cita veida pasākumi, kādi nepieciešami, lai saskaņā ar tās likumu kā noziedzīgu nodarījumu kvalificētu uzņēmējdarbības gaitā tāda veida apzināti veiktu darbību kas raksturīga kukuļošanai. Tādējādi no starptautisko organizāciju skatījuma nav būtiski tas, kuras iestādes kompetencē ir koruptīvo noziedzīgo nodarījumu izmeklēšana privātajā sektorā, bet svarīgs ir apstāklis, ka valstī pastāv skaidrs deleģējums izmeklēt šādus noziedzīgus nodarījumus, kā arī, ka attiecīgā iestāde ir spējīga to veikt efektīvi.

Atbilstoši Kriminālprocesa likuma (turpmāk – KPL) 387. pantā noteiktajai institucionālajai piekritībai, izmeklēšanu par KL paredzētajiem koruptīvajiem noziedzīgiem nodarījumiem var veikt visas tiesībsargājošās iestādes, kuru kompetencē ir šādu noziedzīgu nodarījumu izmeklēšana. Saskaņā ar KPL 387. panta sestajā daļā Birojam noteikto kompetenci un Korupcijas novēršanas un apkarošanas likuma 8. pantu, Birojs izmeklē noziedzīgus nodarījumus, kuri saistīti ar politisko organizāciju (partiju) un to apvienību finansēšanas noteikumu pārkāpumiem, kā arī noziedzīgus nodarījumus valsts institūciju dienestā, ja tie ir saistīti ar korupciju.

Birojā 2016. gadā tika uzsākti 19 kriminālprocesi. Pirmajā pusgadā tika uzsākti 11 kriminālprocesi, no kuriem 4 (četri) kriminālprocesi uzsākti pēc iegūtās operatīvās informācijas. Otrajā pusgadā tika uzsākti 8 kriminālprocesi, no kuriem 4 (četri) kriminālprocesi uzsākti pamatojoties uz Operatīvo izstrāžu nodaļas sniegto informāciju. Izmeklējot koruptīvos noziedzīgos nodarījumus, 2016. gadā kopā kriminālvajāšanai prokuratūras iestādēm tika nosūtīti 14 kriminālprocesi pret 35 personām. Savukārt, 2017.gada 1.pusgadā uzsākti 16 kriminālprocesi, no tiem 4 pēc Operatīvo izstrāžu nodaļas ziņojumiem. Kriminālvajāšanai prokuratūras iestādēm nosūtīti 8 kriminālprocesi, pret 24 personām.

Biroja organizētās sanāksmes laikā tika secināts, ka nav pamata pārskatīt pēc būtības KL 198. vai 199. pantos minēto noziedzīgo nodarījumu tiesiskos sastāvus un noteikt, ka visi koruptīvie noziedzīgie nodarījumi grupējami vienā KL nodaļā. Konkrētu noziedzīgu nodarījumu institucionālās piekritības jautājumi risināmi atbilstoši KPL noteiktajai kārtībai. Ņemot vērā to, ka KL 198., 199. un 196. pantu soda sankcijas atšķiras no soda sankcijām par koruptīvajiem noziedzīgiem nodarījumiem publiskajā sektorā, jāvērtē vai palielinot soda sankciju apmēru KL 198., 199. un 196. pantos tiks noteikts efektīvs, proporcionāls un atturošs kriminālsods par izdarītajiem pārkāpumiem.

1. **Secinājumi**
2. Birojam jāturpina izpēte par konceptuāli jaunas pieejas ieviešanu korupcijas apkarošanai, kas šobrīd Latvijas tiesību sistēmai nav raksturīga, vienlaikus paplašinot Biroja kompetenci attiecībā uz tiesībām izmeklēt koruptīvos noziedzīgos nodarījumus privātajā sektorā.
3. Šobrīd Biroja kompetences paplašināšana, nosakot pienākumu izmeklēt koruptīvos noziedzīgos nodarījumus privātajā sektorā, Pamatnostādnēs izvirzīto mērķi – noteikt efektīvu, proporcionālu un atturošu administratīvo vai kriminālo sodu par izdarītajiem pārkāpumiem – var nesasniegt Biroja kapacitātes trūkuma dēļ.
4. Nepieciešams turpināt darbu pie Krimināllikuma 196., 198. un 199. pantu soda sankciju samērīguma vērtēšanas.

Korupcijas novēršanas un apkarošanas biroja

priekšnieks J.Straume

Stepiņa, 67797257

Diana.Stepina@knab.gov.lv

1. Korupcijas novēršanas un apkarošanas pamatnostādnes 2015.–2020.gadam: http://likumi.lv/ta/id/275394-par-korupcijas-noversanas-un-apkarosanas-pamatnostadnem-2015-2020-gadam [↑](#footnote-ref-1)